ביום שאחרי ההסלמה בצפון, שהחלה ביירוט מל"ט איראני ונמשכה בהפלת מטוס F-16 בגליל ובסדרת תקיפות בסוריה, אמר הבוקר (יום א') ראש הממשלה בנימין נתניהו בפתח ישיבת הממשלה: "נתנו אתמול מכות קשות לכוחות איראן וסוריה. הבהרנו בצורה חד-משמעית לכולם שכללי הפעולה שלנו לא השתנו במאומה. אנחנו נמשיך לפגוע בכל ניסיון לפגוע בנו. זו הייתה המדיניות שלנו וזו תישאר המדיניות שלנו".

נתניהו סיפר לשרים כי שוחח לפני ישיבת הממשלה עם הנווט שנפצע קל: "שמחתי לשמוע שהוא עומד על רגליו, תרתי משמע, ושמחתי לשמוע שחל שיפור במצבו של הטייס. אנחנו מאחלים לשניהם החלמה מהירה. אני גאה בכם, אזרחי ישראל. אתמול הוכחנו שברגעי מבחן אנחנו יודעים להתלכד כדי להדוף את אויבינו ולשמור על המדינה".

נתניהו בישיבת הממשלה, הבוקר (צילום: AFP)

קודם לכן אמר ראש הממשלה בישיבת שרי הליכוד: "הצבנו קווים אדומים ברורים - פעלנו ונמשיך לפעול לפיהם".

השר יואב גלנט אמר בפתח ישיבת הממשלה כי "מרכז הבעיה במזרח התיכון זה איראן. היא יצרה משולש רשע, אירן-חיזבאללה-סוריה. אנחנו נשבור את משולש הרשע הזה. אתמול הצבנו קווים אדומים מאוד ברורים בעניין. לכל אחד שמסתכל על הדברים ידוע וברור שאנחנו לא רק מדברים אלא גם עושים. לא תהיה חדירה של מטוס ללא טייס או עם טייס לשטח ישראל ללא תגובה. מי ששולח אותו מסתכן, ואני חושב שגם הסורים מבינים היטב עכשיו שזה שהם מארחים את האיראנים על אדמה סורית מביא להם נזק גדול".

נתניהו עם שר הביטחון והרמטכ"ל, אתמול בקריה (צילום: אריאל חרמוני, משרד הביטחון)

שר החינוך נפתלי בנט דיבר במשדר המיוחד באולפן ynet על ההסלמה בצפון: "אנחנו כבר במערכה כוללת נגד התבססות איראן בסוריה. אנחנו לא מאפשרים להם להתבסס, עובדה שאין להם אוגדות, חטיבות או אפילו גדודים בסוריה, במרחבים הרלוונטים. אין להם שדות תעופה ונמלים, ולכן אני חושב שעם כל אי הנעימות של האירוע אתמול, התמונה הרחבה היא שהמדיניות של מדינת ישראל היא נכונה, ואנחנו נמשיך בה".

הנשיא ריבלין הגיע לבי"ח רמב"ם

נשיא המדינה רובי ריבלין ביקר בבית החולים רמב"ם הבוקר, שם מאושפזים הטייסים שנפצעו. "שמחתי אני וצוות בית הנשיא לפגוש את הפצועים שלנו ושמחתי עוד יותר לראות ששניהם יחד וכל אחד בנפרד מחלימים בקצב מהיר. פעם נוספת ראינו את הצוותים שפועלים לאחר אימונים רבים, דבקים במטרה ולא חוזרים בלי לבצע את המשימה. שכולם יידעו שלא ניתן לשבש את אורח החיים של מדינתנו ושל אזרחיה, לא נעמוד מנגד כאשר מישהו ינסה לשבש ועל כך מגיעה התודה לכל מערכות הביטחון".

הנשיא ריבלין מגיע לרמב"ם לבקר את הטייסים הפצועים

זו הפעם הראשונה שמדובר בעימות של ישראל מול איראן.

"אנחנו מזהירים כל הזמן את כל ידידותינו בעולם שחושבות שאפשר להסתדר עם האיראנים. בכל מה שקשור אלינו, אנחנו לא מדברים רק על סכנה גרעינית אלא על מדינה תומכת טרור. יש לנו את חיזבאללה בצפון ואת חמאס בדרום ויש לנו היום את איראן. כולם צריכים להבין שישראל לא תוכל לעמוד מנגד כאשר איראן מבקשת את נפשנו ואומרת זאת בפה מלא. צדק ראש הממשלה כאשר הזהיר את כל המעצמות וכל המדינות שאנחנו לא נוכל להשלים עם מעורבותה של איראן כאן לגבולנו ולפתחנו".

פרופ' רפאל ביאר, מנהל בית החולים רמב"ם, סיפר על הפגישה בין הנשיא לטייס שנפצע קל. "הוא כבר היה משוחרר, הוא נפגש עם הנשיא והוא בדרך הביתה. הוא עם פציעות קלות, חבלות קלות". לגבי הטייס שנפצע קשה יותר אמר פרופ' ביאר: "הוא נגמל הבוקר מהנשמה והוא נושם בכוחות עצמו ומדבר. אני מקווה שבקרוב מאוד נוכל להוריד אותו מהמיטה, להוציא אותו מטיפול נמרץ ולהעביר אותו למחלקה רגילה. אם הכל יילך כמתוכנן תוך כמה ימים אני מקווה שהוא יהיה בבית. מצבו כרגע בינוני".

תוכל לתאר את הפגיעות?

"פגיעה חודרת בחזה שגם השפיעה על הבטן. הוא עבר ניתוח קטן של בדיקה כדי לראות שאין מקורות אחרים שיכולים לסכן את חייו. כרגע הוא נמצא במצב בינוני, במצב רוח טוב, המשפחה לידו. אנחנו מקווים שהוא ייצא כמה שיותר מהר".

ד"ר ירון בר לביא, מנהל טיפול נמרץ בבית החולים רמב"ם, מסר הבוקר כי צוות המחלקה גמל מהנשמה את הטייס. הוא בהכרה מלאה ומצבו מוגדר בינוני, אף שהוא עדיין בטיפול נמרץ. "אשתו נמצאת לידו והוא מדבר איתה", סיפר הרופא. הבוקר ממשיכים חיילי צה"ל באיסוף שברי המטוס ליד קיבוץ הרדוף, זאת לאחר שכלים כבדים אספו חלקי תחמושת כבר אתמול.

מרכז המעקב הסורי אחר זכויות אדם דיווח הבוקר כי לפחות שישה נהרגו - בהם אזרחים זרים - בתקיפות שביצע אתמול חיל האוויר הישראלי ביעדים שונים בסוריה בכמה סבבים. לטענת אנשי המרכז הפועל מלונדון, עם ההרוגים נמנים אנשי המשטר הסורי ופעילי המיליציות התומכות בו, בעלי אזרחות סורית וזרים.